Komisjoni määrus (EÜ) nr 908/2000,

2. mai 2000,

millega kehtestatakse liikmesriikide kalandus- ja akvakultuurisektori tootjaorganisatsioonidele ettenähtud abi arvutamise üksikasjalikud eeskirjad

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 17. detsembri 1999. aasta määrust (EÜ) nr 2792/1999, millega kehtestatakse kalandussektorile ühenduse poolt antava struktuuriabi üksikasjalikud eeskirjad ja kord, [1] eriti selle artikli 15 lõiget 4,

ning arvestades järgmist:

(1) Määruse (EÜ) nr 2792/1999 artikli 15 lõikega 1 on ette nähtud üldtingimused, mille kohaselt liikmesriigid annavad abi tootjaorganisatsioonidele, kes on saanud nõukogu 17. detsembri 1992. aasta määruse (EMÜ) nr 3759/92 (kalandus- ja akvakultuuritooteturu ühise korralduse kohta, [2] viimati muudetud määrusega (EÜ) nr 3318/94 [3] artiklis 4 sätestatud tunnustuse ning vajaduse korral nimetatud määruse artiklis 7a sätestatud eritunnustuse.

(2) Selleks et tagada abi andmine ühtsetel tingimustel, tuleks kehtestada tootjaorganisatsioonide turustatud toodangu väärtuse ja nende halduskulude arvutamise üksikasjalikud eeskirjad, kusjuures arvutada tuleb täiendavate raamatupidamisdokumentide alusel. Silmas pidades asjaolu, et mõnel juhul on keeruline selliseid dokumente hankida, peaks saama kasutada ühtse määra meetodit.

(3) Tuleks kehtestada tootjaorganisatsioonide ühendusele ettenähtud abi maksimaalne kogusumma, arvestades asjaolu, et igal liikmesorganisatsioonil on õigus saada asutamis- ja tegevusabi.

(4) Tuleks kehtestada üksikasjalikud eeskirjad, mille alusel arvutatakse tootjaorganisatsiooni kvaliteedi parandamise kava rakendamisega seotud kulud.

(5) Tuleks kehtestada üksikasjalikud eeskirjad, mis reguleerivad liikmesriikide poolt enne 1. jaanuari 2000 antud abiga seotud ühenduse osamakse maksmist, mille kohta komisjon ei ole enne nimetatud kuupäeva otsust teinud.

(6) Käesoleva määrusega ettenähtud meetmed on kooskõlas kalanduse ja akvakultuuri korralduskomitee arvamusega,

ON VASTU VÕTNUD KÄESOLEVA MÄÄRUSE:

Artikkel 1

Käesoleva määrusega kehtestatakse kalandus- ja akvakultuurisektori tootjaorganisatsioonidele määruse (EÜ) nr 2792/1999 artikli 15 lõike 1 punktide a ja b kohase abi andmise üksikasjalikud eeskirjad.

Artikkel 2

1. Määruse (EÜ) nr 2792/1999 artikli 15 lõike 1 punkti a kohaldamisel võetakse arvesse järgmiste tootjaorganisatsiooni liikmete toodangut:

a) tootjad, kes olid organisatsiooni liikmed selle tunnustamise ajal ja kes on olnud liikmed kogu selle aasta jooksul, mille kohta abi taotletakse;

b) tootjad, kes liitusid organisatsiooniga pärast selle tunnustamist ja kes on olnud liikmed selle aasta viimase üheksa kuu jooksul, mille kohta abi taotletakse.

2. Tootjaorganisatsioonide ühendusele võib anda määruse (EÜ) nr 2792/1999 artikli 15 lõike 1 punkti a kohast abi maksimaalselt kuni 180000 eurot.

Artikkel 3

1. Määruse (EÜ) nr 2792/1999 artikli 15 lõike 1 punkti a alapunktiga i ettenähtud abi arvutamiseks kehtestatakse igal aastal tootjaorganisatsiooni turustatud toodangu ühtne väärtus kõikide selle tegevusalasse kuuluvate toodete kohta järgmiselt:

a) organisatsiooni liikmete toodangu kaalutud keskmine väljendatuna 100 kg netomassina, mis nad on turustanud kolme kalendriaasta jooksul, mis on eelnenud aastale, mille kohta abi taotletakse

korrutatud

b) kaalutud keskmise tootjahinnaga 100 kg netomassi kohta, mis kõnealused tootjad on saanud sama aja jooksul.

2. Lõike 1 punktis a osutatud keskmise toodangu arvutamiseks määratakse kindlaks liikmete poolt kõigi kolme nimetatud aasta jooksul turustatud toodang:

a) olemasolevate täiendavate äri- ja raamatupidamisdokumentide alusel,

või nende puudumise korral

b) liikmesriikide pädevate asutuste ühtse hindamisega, mis põhineb hõlmatud tooteliikide enne kindlaksmääratud parameetritel.

3. Lõike 1 punktis b osutatud keskmise hinna arvutamiseks määravad liikmesriikide pädevad asutused kõikide tootjate eespool nimetatud kolme aasta keskmise hinna kindlaks järgmiselt:

a) olemasolevate täiendavate äri- ja raamatupidamisdokumentide alusel,

või nende puudumise korral

b) arvutades iga toote keskmise aastahinna kõnealuse tootjaorganisatsiooni tegevusvaldkonna tähtsamal turul.

Artikkel 4

1. Määruse (EÜ) nr 2792/1999 artikli 15 lõike 1 punkti a alapunktis ii määratletud halduskulud on tootjaorganisatsiooni loomise ja tegevusega seotud tegelikud kulutused, mida võib liigitada ühte järgmisesse alajaotisesse:

a) organisatsiooni moodustamiseks ning selle asutamisdokumendi ja põhikirja koostamiseks ja muutmiseks tehtava ettevalmistustööga seotud kulud;

b) määruse (EMÜ) nr 3759/92 artikli 4 lõikes 1 osutatud eeskirjade täitmise kontrolliga seotud kulud;

c) personalikulud (töötasu, koolituskulud, sotsiaalkindlustusmaksud ja lähetuskulud) ning tasud tehniliste teenuste ja konsultatsioonide eest;

d) kirjavahetus- ja telekommunikatsioonikulud;

e) kontoriinventari kulud ning selle amortisatsiooni- või liisingukulud;

f) organisatsiooni personali kasutuses olevate transpordivahenditega seotud kulud;

g) tootjaorganisatsiooni haldustegevuseks kasutatavate tööruumide eest tegelikult makstud rendikulud või ostust tulenevad intressimaksud ning muud tööruumide haldamisest tulenevad kulud ja maksud;

h) personali transpordi, haldushoonete ja nende sisseseadega seotud kindlustuskulud.

2. Tootjaorganisatsioon võib jaotada kõnealused kulud nende aastate peale, mille kohta abi antakse.

3. Lõikes 1 määratletud halduskulude summa tuleb kindlaks määrata täiendavate äri- ja raamatupidamisdokumentide alusel.

Artikkel 5

1. Määruse (EÜ) nr 2792/1999 artikli 15 lõike 1 punktis b määratletud kulud on tegelikud kulutused, mida tootjaorganisatsioon on teinud määruse (EMÜ) nr 3759/92 artikli 7a kohaselt tunnustatud kvaliteedi parandamise kava koostamiseks ja rakendamiseks ning mida võib liigitada ühte järgmisesse alajaotisesse:

a) esialgsete uuringutega ning kava koostamise ja muutmisega seotud kulud;

b) käesoleva määruse artikli 4 lõike 1 punktides c, d ja e osutatud kulud;

c) kulud, mis on seotud liikmete teavitamisega kvaliteedi parandamiseks kasutatavatest tehnilistest vahenditest ja oskustest;

d) kulud, mis on seotud organisatsiooni kvaliteedi parandamise kava kohaldamiseks võetud meetmete järgimise kontrollsüsteemi loomise ja rakendamisega.

2. Tootjaorganisatsioon võib jaotada kõnealused kulud nende aastate peale, mille kohta abi antakse.

3. Lõikes 1 määratletud halduskulude summa tuleb kindlaks määrata selliste täiendavate äri- ja raamatupidamisdokumentide alusel, mille puhul on täiesti ilmne, et kõnealused kulud on seotud kava rakendamisega.

Artikkel 6

Alates 1. jaanuarist 2000 tunnistatakse kehtetuks:

- määrused (EMÜ) nr 1452/83, [4] (EMÜ) nr 671/84 [5] ja (EÜ) nr 2374/96, [6]

- määruse (EÜ) nr 2636/95 [7]

artikli 1 teine taane ning artiklid 6 ja 7. Kehtetuks tunnistatud sätteid kohaldatakse siiski abi suhtes, mille andmise kohta on liikmesriigid teinud otsuse vastavalt määruse (EMÜ) nr 3759/92 artiklitele 7 ja 7b enne 1. jaanuari 2000.

Kui komisjon ei ole enne 1. jaanuari 2000 teinud otsust taotluse kohta, mis käsitleb käesoleva artikli teises lõigus osutatud abiga seotud ühenduse osamakset, toimub maksmine vastavalt asjaomases liikmesriigis aastateks 2000—2006 kehtestatud struktuurifondide programmile.

Artikkel 7

Käesolev määrus jõustub Euroopa Ühenduste Teatajas avaldamise päeval.

Seda kohaldatakse alates 1. jaanuarist 2000.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 2. mai 2000

Komisjoni nimel

komisjoni liige

Franz Fischler

[1] EÜT L 337, 30.12.1999, lk 10.

[2] EÜT L 388, 31.12.1992, lk 1.

[3] EÜT L 350, 31.12.1994, lk 15.

[4] EÜT L 149, 7.6.1983, lk 5.

[5] EÜT L 73, 16.3.1984, lk 28.

[6] EÜT L 325, 14.12.1996, lk 1.

[7] EÜT L 271, 14.11.1995, lk 8.

--------------------------------------------------